CELEX: 32013D0164
Language: lv
Date: 2013-03-27 00:00:00
Title: 2013/164/ES: Komisijas Īstenošanas lēmums ( 2013. gada 27. marts ), ar kuru atceļ Lēmumus 2003/135/EK, 2004/832/EK un 2005/59/EK, ar ko apstiprina plānus klasiskā cūku mēra apkarošanai savvaļas cūkām un šo cūku ārkārtas vakcinācijai Vācijā, Francijā un Slovākijā (izziņots ar dokumenta numuru C(2013) 1741)

3.4.2013   
            
            
               LV
            
            
               Eiropas Savienības Oficiālais Vēstnesis
            
            
               L 91/10
            
         KOMISIJAS ĪSTENOŠANAS LĒMUMS
   (2013. gada 27. marts),
   ar kuru atceļ Lēmumus 2003/135/EK, 2004/832/EK un 2005/59/EK, ar ko apstiprina plānus klasiskā cūku mēra apkarošanai savvaļas cūkām un šo cūku ārkārtas vakcinācijai Vācijā, Francijā un Slovākijā
   (izziņots ar dokumenta numuru C(2013) 1741)
   (Autentisks ir tikai teksts franču, slovāku un vācu valodā)
   (2013/164/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2001. gada 23. oktobra Direktīvu 2001/89/EK par Kopienas pasākumiem klasiskā cūku mēra kontrolei (1) un jo īpaši tās 16. panta 1. punktu, 20. panta 2. punktu, 25. panta 3. punktu un 29. panta 2. punktu,
   tā kā:
   
               (1)
            
            
               Pēc tam, kad dažos Vācijas, Francijas un Slovākijas reģionos bija apstiprināts klasiskais cūku mēris savvaļas cūkām, attiecīgi tika pieņemts Komisijas 2003. gada 27. februāra Lēmums 2003/135/EK, ar ko apstiprina plānus klasiskā cūku mēra apkarošanai savvaļas cūkām un šo cūku ārkārtas vakcinācijai pret klasisko cūku mēri Vācijā, federālajās zemēs Lejassaksijā, Ziemeļreinā-Vestfālenē, Reinzemē-Pfalcā un Sārzemē (2), Komisijas 2004. gada 3. decembra Lēmums 2004/832/EK, ar ko apstiprina plānus klasiskā cūku mēra apkarošanai savvaļas cūkām un šo cūku ārkārtas vakcinācijai Ziemeļvogēzos Francijā (3), un Komisijas 2005. gada 26. janvāra Lēmums 2005/59/EK, ar ko apstiprina plānus klasiskā cūku mēra apkarošanai savvaļas cūkām un šo cūku ārkārtas vakcinācijai Slovākijā (4). Ar minētajiem lēmumiem attiecībā uz šīm dalībvalstīm apstiprināja plānus klasiskā cūku mēra izskaušanai savvaļas cūkām un šo cūku ārkārtas vakcinācijai pret minēto slimību.
            
         
               (2)
            
            
               Ar Komisijas 2012. gada 30. novembra Īstenošanas lēmumu 2012/761/ES, ar ko apstiprina tās gada un daudzgadu programmas un Savienības finansiālo ieguldījumu atsevišķu dzīvnieku slimību un zoonožu izskaušanai, kontrolei un uzraudzībai, ko dalībvalstis iesniegušas 2013. gadam (5), cita starpā apstiprina Slovākijas un Vācijas iesniegtās klasiskā cūku mēra kontroles un uzraudzības programmas.
            
         
               (3)
            
            
               Francija un Slovākija 2011. gadā informēja Komisiju un dalībvalstis par labvēlīgu situāciju saistībā ar klasisko cūku mēri to teritorijā. Sniegtā informācija liecināja, ka šo dalībvalstu skartajos apgabalos klasiskais cūku mēris savvaļas cūkām ir sekmīgi izskausts. 2012. gadā arī Vācija informēja Komisiju un dalībvalstis, ka tās skartajos apgabalos klasiskais cūku mēris savvaļas cūkām ir sekmīgi izskausts.
            
         
               (4)
            
            
               Ņemot vērā Vācijas, Francijas un Slovākijas sniegto informāciju, savvaļas cūku ārkārtas vakcinācija tika pārtraukta. Turklāt, īstenojot ar Īstenošanas lēmumu 2012/761/ES apstiprinātās programmas, slimības skartajos apgabalos tiek saglabāta augsta līmeņa aizsardzība. Tādēļ vairs nav vajadzīgi pasākumi, kas bija paredzēti plānos klasiskā cūku mēra izskaušanai savvaļas cūkām un šo cūku ārkārtas vakcinācijai pret klasisko cūku mēri un kas bija apstiprināti attiecībā uz šīm dalībvalstīm.
            
         
               (5)
            
            
               Tādēļ Savienības tiesību aktu skaidrības un konsekvences labad Lēmumi 2003/135/EK, 2004/832/EK un 2005/59/EK būtu jāatceļ.
            
         
               (6)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmumus 2003/135/EK, 2004/832/EK un 2005/59/EK atceļ.
   2. pants
   Šis lēmums ir adresēts Vācijas Federatīvajai Republikai, Francijas Republikai un Slovākijas Republikai.
   
      Briselē, 2013. gada 27. martā
      
         
            Komisijas vārdā –
         
            Komisijas loceklis
         
         Tonio BORG
      
   
   
      (1)  OV L 316, 1.12.2001., 5. lpp.
   
      (2)  OV L 53, 28.2.2003., 47. lpp.
   
      (3)  OV L 359, 4.12.2004., 62. lpp.
   
      (4)  OV L 24, 27.1.2005., 46. lpp.
   
      (5)  OV L 336, 8.12.2012., 83. lpp.